Կայան աշտարակ

Կայան աշտարակ (արաբ․՝ برج كيان‎‎), շինարարության ժամանակ հայտնի էր Անվերջության աշտարակ անվամբ, 75 հարկանի երկնաքեր Դուբայում։ Բարձրությունը 306 մետր է։ Աշտարակը նախագծել է Skidmore, Owings և Merrill SOM ճարտարապետական խումբը, որը նաև եղել է Դուբայի Բուրջ Խալիֆա և Չիկագոյի Թրամպ աշտարակների նախագծերի հեղինակը։ Այն բացվել է 2013 թվականի հունիսի 10-ին։ Աշտարակը աշխարհի ամենաբարձրահարկ կառույցն է, որն ունի 90 աստիճանի ոլորում։ Այս ռեկորդը գերազանցել է Շանհայի աշտարակը, որը բացվել է 2015 թվականի փետրվարին։ 2015 թվականի տվյալներով՝ Ասիայի ամենաբարձր շենքերի ցանկում 74-րդն է, իսկ աշխարհում՝ 94-րդը։ Ձևավորում Երկնաքերի բարձրությունը կազմում է 307.3 մետր (ըստ այլ տվյալների՝ 303,9 մետր), հիմքի խորությունը՝ 27 մետր։ Ունի 73 վերերկրյա և 7 ստորգետնյա հարկեր, 8 վերելակ, հինգհարկանի ստորգետնյա կայանատեղի՝ 610 ավտոմեքենաների համար, 495 էլիտար բնակարաններ, որոնց արժեքը 2-ից մինչև 3,5 միլիոն դիրհամ է։ Բնակարանների 80 %-ը վաճառված է եղել մինչև շինարարության ավարտը։ Աշտարակը Skidmore, Owings & Merrill ճարտարապետական բյուրոյի նախագիծն է, պատերը հիմքից մինչև տանիք հավասարաչափ ոլորված են 90 °-ով, յուրաքանչյուր հարկը նախորդից՝ 1.2 °-ով։ Կայան աշտարակի բնակարանները ձևավորված են փայտյա հատակներով, չինական սինթետիկ մարմարե սալիկներով և խոհանոցային պարագաներով։ Աշտարակի ետևում կա հինգհարկանի ավտոկայանատեղի։ Աշտարակի բնակարանները կարելի է նաև վարձակալել հանգստյան օրերին կամ արձակուրդներին։ Պատմություն Աշտարակի շինարարությունը սկսվել է 2006 թվականին։ 2007 թվականի փետրվարի 7-ին արհեստական ծոցի ջուրը լցվել է շինարարական հրապարակ՝ ողողելով հետագա երկնաքերի հիմքը։ Մոտ հարյուր աշխատողներ ժամանակին տարհանվել են 20 մետր խորությամբ փոսից, որտեղ ջուրն ամբողջությամն լցվել է չորս րոպեում։ Այս միջադեպի պատճառով շենքի շինարարությունը հետաձգվել է մեկուկես տարով և վերսկսվել է 2008 թվականի հուլիսին։ 2013 թվականի հունիսի 10-ին տեղի է ունեցել Կայան աշտարակի հանդիսավոր բացումը։ Այդ պահից ի վեր՝ Կայանը համարվում է ամենաբարձր պտտված շինությունն աշխարհում՝ հետ թողնելով շվեդական Թուրնինգ Թորսո երկնաքերը։ Բացման ժամանակ սեփականատերը հայտարարել է «Անվերջության աշտարակ»-ի անվանափոխման մասին՝ Կայան աշտարակի՝ ասելով, որ ուզում է այս շինությանը տալ օրիգինալ անվանում, որից չկա աշխարհի ոչ մի ծայրում, իսկ «Անվերջություն» անվամբ աշտարակները մի քանիսն են։ Ծանոթագրություններ Արտաքին հղումներ Cayan Group (անգլ.) Կայան աշտարակ Արխիվացված 2013-12-09 Wayback Machine (անգլ.) skyscrapercenter.com կայքում Կայան աշտարակ (անգլ.) archdaily.com կայքում Կայան աշտարակ (անգլ.) som.com կայքում